《述怀送观空海归临川七十韵》
元代·大欣

幼慕空门贵，高踪世可遗。功名轻阀阅，尘土岂磷𥓲。

澄观难轻俗，汤沐不废诗。三生犹有习，四海岂无师。

身去江湖远，山空雷雨垂。诸方惊老宿，同舍走群儿。

素昧平生愿，轻然会面期。解牛须肯綮，相马必权奇。

壮业期轩轾，新功日倍蓰。气豪空虎穴，战胜失鱼丽。

五载灵溪寺，千章白雪词。清游忘旦暮，物论不瑕疵。

奎画前朝秘，清霜古佛规。岩空狐有塔，山古寺无基。

松燎供宵读，芹香助午炊。冻泥蛙似蟹，春雨菌如芝。

远客愁猿狖，村童抱鹿麛。云藏吴猛庙，雷护柳公碑。

物色纷难数，雄材应接疲。愿终盘谷隐，耻事北山移。

未觉欢娱尽，深蒙造物私。寒岩徒刻画，元气忽淋漓。

共喜师门盛，何嗟友道暌。青山吴甸没，白水楚天涯。

落日三年望，浮云两地思。驿书劳白雁，贞信卜玄龟。

果尔期鸡黍，同心感铁镃。群公来杂遝，馀子去委蛇。

风日矜神骏，云霄刷羽仪。古今存道统，师友得纲维。

今代谁潜子，宗门一器之。联芳端不忝，清要合如斯。

自许奔流象，何知测海蠡。芟夷开朴𣙙，洗涤脱疮痍。

吊古多閒暇，登临甚忸怩。山河秦百二，宫阙汉罘罳。

黄壤侵铜狄，春风动兔葵。林苏俱异物，标昼不同时。

志大交难合，歌长声愈悲。近人山拥座，照席月临池。

正拟追金玉，方将脱絷羁。不才还涉世，中道遂分岐。

相失嗟狼狈，无谋哂鷾鸸。交情淡于水，真味美如饴。

衣绽寒分絮，囊空远贷赀。鸰原兄弟急，犴狱简书疑。

仁者应无敌，将军自数奇。波涛孤梗汎，风雨一巢危。

亡命怜张俭，逃生愧范雎。百年俱缱绻，千里许驱驰。

誓欲同生死，那能顾渴饥。推恩岂望报，菲德竟何为。

吾道悬孤注，丛林尖一夔。老师甘屏弃，弟子颂期颐。

逝水归东壑，流光及崦嵫。空馀匠石斲，谁善宰夫胹。

行独招群忌，名高得谤随。长鸣悲病鹤，老气卧孤罴。

入室犹横榻，承颜或奉匜。楼孤金驿远，河直玉绳攲。

未厌从师乐，其如念母慈。江云连䆉稏，山雪湿茅茨。

短世惊炊黍，成功付覆棋。何曾犀首贵，空作虎头痴。

白日真成去，青春有别离。风烟辞北固，江汉抱南箕。

浪稳馋蛟睡，天长白鸟迟。乡关迷远近，云树暗参差。

幸喜收蛮獠，于今静鼓鼙。诗成须数寄，清响播埙篪。

作者简介：（1284—1344）元僧。江州人，徙南昌，俗姓陈，号笑隐。九岁出家。博通经典，旁及儒家道流百氏之说。轻杭州之凤山，迁中天竺，又主建康集庆寺。文宗天历初，被召赴阙，特赐三品文阶，授太中大夫。顺帝时受命校正《禅林清规》。有《蒲室集》。